<classify> MKUU wa Mkoa wa Kagera Brigedia Jenerali Marco Gaguti amwagiza Kamanda wa Polisi Mkoa wa Kagera, Revocatus Malimi kuwaweka chini ya ulinzi wasimamizi wa miradi ya ukarabati wa shule kongwe katika Manispaa ya Bukoba baada ya kutoridhishwa na utekelezaji wake.Mkuu wa Mkoa ametoa agizo hilo baada ya kufanya ziara katika Manispaa ya Bukoba ambako kuna shule kongwe za Kahororo, Rugambwa, Kagemu na Bukoba ambazo zilitengewa takribani Sh bilioni 2.6.Baada ya kufika katika Shule ya Sekondari Kahororo na kujionea mradi huo, alieleza kutoridhishwa na kasi ya ukarabati ulio chini ya mkandarasi Mzinga Holding Company na kumwagiza RPC Revocatus Malimi kuwaweka chini ya ulinzi Mwalimu Mkuu wa Shule hiyo, Marck Ogambage na Mhandisi Festo Talimo wa Mzinga kwa madai ya uzembe.Wengine waliochukuliwa hatua kwa uzembe huo ni pamoja na Kaimu Mhandisi wa Manispaa ya Bukoba, George Geoffrey kutosimamia ipasavyo mradi huo.Katika Shule ya Sekondari Bukoba, Kaimu Mkuu wa Shule Mwalimu Siasa Phocus alichukuliwa hatua kwa madai ya kuzembea kusimamia ukarabati wa shule hiyo huku zaidi ya milioni 900 zikiwa zimeishatumika kati ya Shilingi bilioni 1.48 zilizotolewa na serikali kuhakikisha shule hiyo inarudi katika hali nzuri.Shule ya Sekondari Kagemu ilipewa na Shilingi milioni 152 na tayari muda wa ukarabati umeisha na zimelipwa jumla ya Shilingi milioni 49.485, Shule ya Sekondari Kahororo Sh milioni 893.88. Mbali na miradi hiyo, RC alitembelea na kukagua mradi wa barabara wa kilometa tano unaofadhiliwa na Benki ya Dunia katika manispaa hiyo unaogharimu Shilingi bilioni 7.3 ambapo alieleza bayana kuwa hakuridhishwa na ujenzi wake unaotekelezwa na Kampuni ya JASCO Building and Civil Engineering Contractors ya Jijini Mwanza.Mkuu wa Mkoa alimweleza mkandarasi huyo kuwa mradi unasuasua kwani umetekelzwa kwa asilimia 40 tu. Alimtaka mkandarasi huyo kuhakikisha fedha anazolipwa na Manispaa ya Bukoba kutekeleza mradi huo zitumike hapo hapo na si kuhamisha fedha kwenda kutekeleza miradi yake iliyopo nje ya mkoa huo.  <topic>: KITAIFA 